Foto: Hina



VRTLOG nedavnih zbivanja u Šibeniku u najneugodniju je poziciju uvukao gradonačelnika Željka Burića. HDZ-ov uposlenik bori se ovih dana s raznim opozicijama: Crkvom, SDP-om, ali i onom iz vlastite stranke, koja u šibensko- kninskoj županiji već dugo živi na tri kolosijeka. Raskol nitko neće priznati javno, ali on se u Šibeniku živi i osjeća. Slučaj kluba Azimut pokazao je da oni koji su ga pretvorili u simbol otpora imaju puno jači motiv od spašavanja jedne obične gostionice i da poput okolnih stanara i oni proživljavaju traumu - ne zbog buke, već zbog gospodarske i kulturne devastacije grada nakon rata. Paradoksalno, uz slike zajedništva iz Šibenika stizali su i tonovi duboke podijeljenosti društva koje ne trpi različitosti i ne priznaje dijalog. Kako će šibenski gradonačelnik, inače priznati liječnik, pomiriti demokršćanske stavove sa svojim liberalnim izričajem i potrebama turističkog, urbanog središta, a u međuvremenu izdržati pritiske Crkve, zadržati glasače ali i naklonost mladih, direktno smo ga upitali odmah na početku razgovora u njegovom šibenskom uredu.



"Ja ne moram biti gradonačelnik Šibenika, jer imam svoju profesiju. Nisam ovdje došao lobiranjem. Je li netko vjernik ili ateist, to je privatna stvar. Moj svjetonazor je moj svjetonazor, ali u funkciji koju imam moram uvažiti stav svih građana Šibenika, bez obzira na njihovu naciju, vjersko ili političko uvjerenje. 90-ak ljudi radi u mojoj gradskoj upravi, ne osjeća se politička promjena zbog promjene vlasti. Nisam pristalica nihiliziranja ljudi i tjeranja na ulicu. Možemo napraviti rezultat samo ako funkcioniramo zajedno. Puno je različitih interesa oko priče s Azimutom, rekao bih osobnih. Na toj lokaciji postoji problem koji se odjednom percipira kao nacionalni i svjetonazorski. O tom problemu smo s vlasnicima Azimuta razgovarali prije pet-šest mjeseci, ali već smo zakoračili u sezonu i ti ljudi su morali ispoštovati ugovorene obveze prema izvođačima. Za iduću godinu ćemo razgovarati, ali ne s pozicije sile, ne s pozicije onog koji može nešto zatvoriti. Imamo zajednički cilj da se dobre stvari u Šibeniku nastave".



"No, vratiti ćemo se na slučaj Azimut", inzistira Burić na priči o projektu kojem je podredio političku karijeru - opustošenom industrijskom gradu želi dati čvrste konture urbanog, turističkog središta i u njegovom stanovništvu oformiti akademsku bazu koja će nastaviti tu transformaciju. Konačni je cilj Željka Burića, kako kaže, indeks s grbom šibenskog sveučilišta koje je, tvrdi, osnova napretka. Europskim novcem valorizirat će se jedinstveni fortifikacijski sustav čije utvrde Barone, Sv. Ivan, Sv. Mihovil i Sv. Nikola čine vizuru jednog od najstarijih hrvatskih gradova.



"Ne može se živjeti od dva mjeseca turizma"



"Naši mladi fondovci rade odličan posao. Završili smo tvrđavu Sv. Mihovila, natječaj je u tijeku za tvrđavu Šubićevac - Barone, projekt Sv. Ivana je praktički gotov i usuglašen s konzervatorima. Mi pričamo priču o šibenskim tvrđavama koja ima i nastavak, a to je uglavljivanje u projekt Intermodal, projekt alternativnog prometa. Povezat ćemo sve tvrđave žičarom, a eskalator će ići kroz dvostruki bedem kroz Dolac. Bazne stanice bit će na gatu Vrulje, na Banju te Šubićevcu. Mi smo u ovome pioniri i imat ćemo problema s dozvolama koje su potrebne da takav promet ide preko naselja"



"Konačni je cilj jednostavan - Šibenik ne može živjeti od dva mjeseca turizma. Turistu moramo ponuditi sadržaj i kada puše bura ili pada kiša. Moramo shvatiti da postoje turisti koji se ne dolaze samo kupati, već se žele i diviti onome što smo naslijedili. Naše tvrđave imaju priču koja je nacionalni ponos i tu priču moramo ispričati".



"Bio sam u svibnju u Hamburgu i začudio me broj turista koji se po hladnoći i kiši vozio po toj šporkoj rijeci i luci u kojoj su smješteni svi luksuzni restorani. Brzo sam shvatio zašto. Queen Elizabeth isplovljavala je iz Hamburga za New York i to su turisti prihvatili kao nešto jako interesantno. Turist u Šibeniku želi šetati starom gradskom jezgrom i tu se sada suočavamo s pričom oko Azimuta, koja je puno šira", nastavlja Burić u dahu.



Šibenik ide naprijed, to institucije i biskup ne mogu zaustaviti



"S organiziranjem Nove godine u Docu počeli smo oživljavanje gradske jezgre. Ne kreiram to ja ni moji pročelnici. To su kreirali mladi ljudi koji od toga žive. To su svi ugostitelji na rivi u Docu. Ovog ljeta nastavili smo s programom 'Šibenik je pozornica', okupili smo ugostitelje koji su se do prije šest mjeseci gledali preko nišana i usmjerili ih na zajedničko djelovanje. Svaki kafić puštao je svoju glazbu i svi su bili prazni. Jasno smo tim ljudima kazali da stvore sadržaj, jer bez njega nema života u gradu. Bez sadržaja nema ljudi u Kalelargi. Više u centru grada nemamo desetke trgovina jeftinih cipela, ali imamo male galerije, uređene hostele i golem interes privatnih investitora za izgradnju art hotela. Šibenik ne može bez barem jednog luksuznog hotela, a mi potencijalnom investitoru pomažemo koordinirajući sastanke s konzervatorima već u fazi crtanja, kako bismo požurili potrebite dozvole. Riječ je o lokaciji kod nekadašnjeg hotela Krka, u vidu njegovog aneksa. Tu se naslanja i dvorana Kina Odeon koju grad uređuje za kongresni turizam, pa će to biti i jedna zaokružena priča".



Kako ćete produžiti sezonu, ako niti u ova dva mjeseca niste uspjeli pomiriti želje stanara i Crkve, s potrebama urbanog centra?



"S ljudske strane potpuno mi je jasno da buka smeta stanarima. Postoje formalne odluke Grada o razini buke i satnici i one se ovisno o situacijama, krše. Mi smo upoznati s problemom stanara, ali ima tu i onih koji su iznajmili svoje prostore pa bi htjeli da sve gasi u 22 sata. Ante Ivas ima pravo reći svoj stav kao biskup, ali i kao građanin. No, stvar se ispolitizirala. Zanemarili smo druge stanare koji imaju problem s bukom na drugim lokacijama. To je primarno komunalni problem. Okupljanje ljudi pred Azimutom dogodilo se iz straha jer je proturena ideja da će se Azimut zatvoriti. Neće! Nitko neće zatvoriti Azimut koji ne percipiram kao poseban problem, već uvjetno rečeno kao sastavnicu svega dobroga što se razvija u gradu. Sezona se bliži kraju, sjest ćemo i naći rješenje za ovu priču. Ti mladi ljudi su se pobunili protiv onoga što smo u neformalnoj priči i rekli, Šibenik je počeo živjeti, mladi ljudi su dobili sadržaj i žele ga i dalje gledati. Sve institucije u ovoj zemlji moraju shvatiti, a s njima i biskup, da se vremena mijenjaju, da mladi ljudi mijenjaju stil i način zabave te da se tome moramo posvetiti".



Znači, i biskup mora imati razumijevanja?



"Naravno! Budimo iskreni, ne radi se o tome hoće li ljetna pozornica Azimuta biti deset metara lijevo ili desno, ništa se time neće promijeniti. Temeljni problem je dogovor kako će ljetna pozornica pred Azimutom i podno katedrale funkcionirati, kako će i kojom jačinom izvoditi glazba, kako ćemo to kontrolirati. Te kriterije ćemo propisati svima koji žive od ugostiteljstva. No, da ćemo naprasno prekinuti priču koja je dobra, nećemo".



Ako Azimut u tri ujutro otvori vrata da ljudi izađu iz kluba pa buka izlazi vani, je li to kršenje zakona, ukoliko imaju valjanu dozvolu za rad?



"Da budem iskren, ne znam. Došlo je do baražne vatre u gradu, iako Grad nije izdao Azimutu dozvolu noćnog kluba. Učinio je to ured državne uprave. To nema ni veze s Gradom. Mi reguliramo uporabu vanjske pozornice, kao i svakog drugog stagea koji se razvije unutar nekog programa i mora biti prijavljen za svako događanje. Dakle, ne politizirajmo. To nije naša priča, naša je priča Šibenik koji ima budućnost i nitko ga više ne može zaustaviti! Mi se moramo okrenuti investicijama.Otvorili smo put najvećoj investiciju u Hrvatskoj teškoj milijardu i 500 milijuna eura. Gradimo novi gradski kvart Zablaće, koji neće biti samo turistički kvart. Recept je da nema ucjena. Grad mora servisirati svakog potencijalnog investitora koji ima novac. Sva ta zbivanja u gradu su zapravo investicije od kojih žive stotine obitelji. No, sve je krenulo ružnim putem. Pitam se hoće li se moji unuci tući na ulici zbog neslaganja oko jednog projekta, a sve s jasnim temeljem drugačijih svjetonazora. Azimut i slični objekti više nisu samo kafići, već centri kulturnih zbivanja. Šibenik je grad pozornica i grad je koordinator tog projekta".



Ljetna pozornica ostaje gdje i jest trenutno?



"Ostaje, vjerojatno uz limitatore. Imat ćemo vremena ove zime da sročimo priču do kraja, a da svi normalno žive i rade. Ne može Azimut opstati uz sadržaj koji nudi samo u svom polupodrumskom prostoru. Koji je, podsjećam, bio zatvoren, a dio je sjajne priče o četiri bunara i trgu oko njih, koja je propala. To je šteta, vi te bunare vidite kada ste u Azimutu i njihovu priču moramo opet valorizirati".



Jeste li ovih dana pod posebnim pritiskom? Je li vas zbog problema zvao šef stranke Tomislav Karamarko?



"Ne, smatram to svojim poslom. Mirno spavam i normalno funkcioniram sa stranačkim kolegama, kao i s medijima. Njihov je zadatak objektivno izvještavanje i zajedno smo stavili ovu priču pod kontrolu"



Je li vas biskup Ivas možda ponovo zvao? Uputili su vam oštro priopćenje jer podržavate prosvjednike, dok stanare oko Azimuta nitko ne zastupa. Osim doduše odvjetnice u zajedničkoj tužbi protiv Grada i Azimuta.



"Biskup me nije zvao, ne. Mi normalno funkcioniramo. Poštujem dignitet Crkve i biskupa, pa i osobno građanina Antu Ivasa. Uvijek sam otvoren razgovor, a ne lomljenje preko koljena".



Kako to uopće zvuči kada vas biskup nazove i požali se?



"On je izvanredan za komunikaciju, ali mi se poznajemo 15 godina. On je bio rado viđen gost u bolnici dok sam bio šef, nema razloga da ne riješimo i ovaj problem. Ja biskupa Ivasa razumijem, radi se o starijoj osobi. Razumijem da biskup ili bilo tko od nas nema razumijevanja za ovu priču, ali razumijevanja će morati biti. Ova priča završit će kompromisom. To znači da će kafići raditi, da će vanjske pozornice i određene buke biti i da se stanari moraju s tim pomiriti. Ono o čemu možemo pričati je razina i vrijeme trajanja te buke. Kada govorimo o Azimutu, tu zaista nikada nije bilo narkomanije, ujutro je plato potpuno čist i u redan i nemojmo karikirati stvari koje se nisu tamo dogodile".



Smatrate li da je slučaj Azimut podijelio grad?



"Ne slažem se da je taj događaj pred Azimutom podijelio Šibenik. Ti ljudi su kazali da podržavaju ono što se u Gradu događa. Imamo svojih grešaka, neke su stvari iskočile iz granica, ali zato ćemo dogovoriti shemu za iduću godinu".



Poznato je da ste bliski s vlasnicima Azimuta, jeste li razgovarali o njihovom uhićenju?



"Nismo niti mi pada na pamet da interpretiram ono što policija radi. No, s njima sam inače u kontaktu, i jutros smo razgovarali. Oni su apsolutno voljni za kompromis i oni su suradnici ove Gradske uprave. To se neće promijeniti".



Razmišljate li o limitatorima buke i koliko će to koštati?



"Ne znamo, pitat ćemo, nije ni Novalja daleko. Neću se ja baviti kontrolom, postoje za to komunalni redari i pročelnici. Stara gradska jezgra ima svoje stanovništvo, to je dio našeg bogatstva, no oni moraju shvatiti da sve ono što se dobro događa u Šibeniku u vidu turizma, događa se u staroj jezgri, Masnoj ulici, Gorici i Docu".



Jeste li s biskupom razgovarali o njegovoj grobnici? Ili možda o dimnjaku koji je uz katedralu izgrađen za potrebe roštiljanja u Biskupiji?



"Ja ne znam ni gdje je dimnjak ni gdje je grobnica. Time nek se bavi konzervatorski ured i ljudi kojima je to posao. Zaista nisam vidio taj dimnjak".



Biskupa Ivasa podržao je i Thompson, nazvavši dio mladih koji su pozvali na miran prosvjed lijevim fašistima koji su protiv domovine.



"Ne bih to tako rekao. Po svom zanimanju sam liječnik, dovoljno star sam bio 90-ih, znam kako je funkcionirao Domovinski rat. Šibenik nije bio grad slučaj niti je bio grad ljudi koju ga napuštali u ratu. Kad je u pitanju obrana grada, i nacionalna obrane, Šibenik je bio primjer kako je to moralo funkcionirati. Stanovnici Šibenika ostali u zapećku jer su rat shvatili kao završenu, određenu priču. Neki drugi su dobrano poentirali na pričama Domovinskog rata, a nisu bili tako konkretni u njemu. To se dešava svugdje".



Mislite na Thompsona?



"Ne. Thompsona osobno ne poznajem, ali koliko znam on je bio na frontu. Svatko ima pravo izreći svoje misli. Ne shvaćam to kao negativno"



Ne zamjerate mu, dakle, tu izjavu?



"Zamjeram svaku priču koja ide u krajnje granice. Ne prihvaćam terminologiju fašizma, šokira me da pričamo o klerofašizmu i lijevom fašizmu".

Tekst se nastavlja ispod oglasa